钦定古今图书集成/明伦汇编/官常典/第065卷 > 西阳王𦍛
## 钦定古今图书集成/明伦汇编/官常典/第065卷 > 西阳王𦍛

按《晋书汝南文成王传》：“文成王亮子西阳王𦍛，字延
平，太康末，封西阳县公，拜散骑常侍。亮之被害也，𦍛
时年八岁，镇南将军裴楷与之亲姻，窃之以逃，一夜
八迁，故得免。及玮诛，进爵为王，历步兵校尉、左军骁
骑将军。元康初，进封郡王。永兴初，拜侍中，以长沙王
乂党，废为庶人。惠帝还洛，复𦍛封为抚军将军。又以
汝南期思、西陵”益其国。永嘉初，拜镇军将军，加散骑
常侍，领后军将军，复以邾、蕲春益之，并前三万五千
户，随东海王越东出鄄城，遂南渡江。元帝承制，更拜
抚军大将军、开府，给千兵百骑，诏与南顿王宗统流
人以实中州。江西荒梗，复还。及元帝践阼，进位侍中、
太保，以𦍛属尊，元会特为设床。太兴初，录尚书事，寻
领大宗师，加羽葆斧钺，班剑六十人。进位太宰。及王
敦平，领太尉。明帝即位，以𦍛宗室元老，特为之拜。𦍛
放纵兵士劫钞，所司奏免𦍛官，诏不问。及帝寝疾，𦍛
与王导同受顾命，辅成帝。时帝幼冲，诏𦍛依安平献
王孚故事，设床帐于殿上，帝亲迎拜。咸和初，坐弟南
顿王宗免官，降为弋阳县王。及苏峻作乱，𦍛诣峻称
述其勋。峻大悦，矫诏复𦍛爵位，峻平，赐死。世子播、播
弟充及息崧并伏诛，国除。咸康初，复其属籍，以𦍛孙
珉为奉车都尉、奉朝请。